ฐานะการเงินและผลการดำเนินงาน

งบการเงิน 

ผู้สอบบัญชีและนโยบายบัญชีที่สำคัญ

  ผู้สอบบัญชีสำหรับงบการเงินของบริษัทฯ ในปี 2552 คือ นางวิไลรัตน์ โรจน์นครินทร์
  ผู้สอบบัญชีรับอนุญาตเลขที่ 3104 บริษัท สำนักงานสอบบัญชี ดี ไอ เอ จำกัด

  สรุปรายงานการตรวจสอบของผู้ตรวจสอบบัญชี มีดังนี้

  รายงานของผู้สอบบัญชี ปี 2552 ตรวจสอบโดย บริษัท สำนักงานสอบบัญชี ดี ไอ เอ จำกัด
  ได้แสดงความเห็นในรายงานผู้สอบบัญชีว่า

  “ข้าพเจ้าได้ตรวจสอบงบดุล ณ วันที่ 31 ธันวาคม 2552 และ 2551 งบกำไรขาดทุน
  งบแสดงการเปลี่ยนแปลงในส่วนของผู้ถือหุ้น และงบกระแสเงินสด
  สำหรับปีสิ้นสุดวันเดียวกันของแต่ละปีของบริษัท สยามเจเนอรัลแฟคตอริ่ง จำกัด (มหาชน)
  ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
  ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

  ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
  ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
  งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
  การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
  การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
  ซึ่งผู้บริหารเป็นผู้จัดทำขึ้น
  ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
  ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

  ตามที่กล่าวไว้ในหมายเหตุประกอบงบการเงินข้อ 8 เมื่อวันที่ 29 ธันวาคม 2552
  บริษัทฯมีลูกหนี้จากการซื้อสิทธิเรียกร้องจำนวน 72.46 ล้านบาท
  ซึ่งบริษัทฯได้ตั้งค่าเผื่อหนี้สงสัยจะสูญทั้งจำนวนแล้ว บริษัทฯได้ให้เงินกู้ยืมเพิ่มอีกจำนวน 47.73
  ล้านบาท และทดรองจ่ายเงินค่าขนย้ายเครื่องจักรจำนวน 0.17 ล้านบาท รวมเป็นจำนวนเงิน
  120.36 ล้านบาท เพื่อนำไปซื้อเครื่องจักร 1 เครื่องกับบริษัทแห่งหนึ่งและชำระหนี้ค่าเครื่องจักร
  2 เครื่อง ให้กับบริษัทอีกแห่งหนึ่งซึ่งลูกหนี้มีข้อตกลงในการใช้เครื่องจักรร่วมกัน
  ในวันเดียวกันลูกหนี้รายดังกล่าวได้โอนเครื่องจักรดังกล่าวมาชำระหนี้บริษัทฯโดยที่มูลค่าของเครื่องจักรตีราคาโดยผู้ประเมินอิสระเป็นจำนวน
  101.65 ล้านบาท
  ในวันเดียวกันนั้นบริษัทฯได้โอนกรรมสิทธิ์ในเครื่องจักรดังกล่าวเพื่อชำระหนี้ให้แก่เจ้าหนี้เงินกู้ยืมระยะสั้นตามหนังสือสัญญาโอนทรัพย์สินระหว่างบริษัทฯกับเจ้าหนี้เงินกู้ยืมระยะสั้น
  ตามที่กล่าวไว้ในหมายเหตุประกอบงบการเงินข้อ 15 โดยตีมูลค่าด้วยจำนวนเดียวกัน
  บริษัทฯจึงได้โอนเจ้าหนี้เงินกู้ยืมระยะสั้นออกด้วยจำนวนเดียวกันแบ่งเป็นเงินต้น 88.28 ล้านบาท
  ดอกเบี้ยค้างจ่ายจำนวน 13.37 ล้านบาท
  บริษัทฯจึงได้โอนกลับสำรองหนี้สูญของลูกหนี้เงินกู้เป็นจำนวน 53.75 ล้านบาท
  และบันทึกรับชำระจากลูกหนี้จำนวน 101.65 ล้านบาท โดยผู้บริหารเห็นว่า
  บริษัทฯได้บันทึกบัญชีโอนกลับค่าเผื่อหนี้สงสัยจะสูญและบันทึกบัญชีรับโอนเครื่องจักร
  เพื่อรับชำระจากลูกหนี้และการโอนเครื่องจักรเพื่อชำระเจ้าหนี้ถูกต้องสมบูรณ์ตามหนังสือสัญญาโอนทรัพย์สินข้างต้นแล้ว
  อย่างไรก็ตาม ข้าพเจ้าเห็นว่าการโอนสินทรัพย์ให้แก่เจ้าหนี้เงินกู้ยืมระยะสั้น
  ตามหนังสือสัญญาโอนทรัพย์สินนั้นยังไม่สามารถรับรู้รายการได้
  เนื่องจากบริษัทฯซึ่งเป็นผู้โอนยังมีภาระผูกพันที่จะต้องปฏิบัติตามสัญญาเกี่ยวกับคุณภาพและคุณสมบัติพร้อมใช้งานได้ทันทีของเครื่องจักรตามคำรับรองของบริษัทฯและหากเครื่องจักรไม่สามารถใช้งานได้ในส่วนที่เป็นสาระสำคัญสัญญาโอนทรัพย์สินดังกล่าว
  อาจถือได้ว่าเป็นการแสดงเจตนาโดยสำคัญผิดในคุณสมบัติของทรัพย์สิน
  เจ้าหนี้ผู้รับโอนสามารถบอกล้างให้สัญญาดังกล่าวเป็นโมฆะได้
  ประกอบกับตามเอกสารส่งมอบเครื่องจักรมีการขีดฆ่าโดยผู้รับโอนในข้อความสำคัญคือ
  “สามารถใช้งานได้ทุกประการ สภาพสมบูรณ์ และไม่พบความชำรุดบกพร่องแต่อย่างใดทั้งสิ้น”
  นอกจากนี้ในหนังสือคู่มือการประเมินของผู้ประเมินอิสระก็ได้ระบุว่า
  “เครื่องจักรได้มีการทดสอบเดินเครื่อง และการตรวจสอบทางด้านวิศวกรรมอื่นๆแล้ว
  แต่เนื่องจากเครื่องจักรดังกล่าวเป็นเครื่องจักรที่ต้องนำลงไปใช้งานใต้ดิน
  การตรวจสอบที่ได้จึงเป็นการตรวจสอบบนพื้นดินในลักษณะที่ว่า เครื่องจักรดังกล่าวใช้งานได้”
  เหล่านี้เป็นผลให้ประโยชน์เชิงเศรษฐกิจในเครื่องจักรที่รับโอนมาและลูกหนี้การค้ายังไม่เกิดขึ้น
  บริษัทฯจึงยังไม่สามารถรับรู้รายการโอนเครื่องจักรให้เจ้าหนี้ได้ ดังนั้น
  การบันทึกบัญชีโอนกลับค่าเผื่อหนี้สงสัยจะสูญและการบันทึกบัญชีโอนเครื่องจักรให้แก่เจ้าหนี้เงินกู้ยืมระยะสั้นของบริษัท
  จึงไม่เป็นไปตามหลักการบัญชีที่รับรองทั่วไป
  หากบริษัทฯได้บันทึกบัญชีข้างต้นให้ถูกต้องงบการเงินสำหรับปี 2552 จะมีสินทรัพย์เพิ่มขึ้นจำนวน
  47.90 ล้านบาท หนี้สินเพิ่มขึ้นจำนวน 101.65 ล้านบาท หนี้สงสัยจะสูญเพิ่มขึ้นจำนวน 53.75
  ล้านบาท กำไรสะสมและกำไรสุทธิลดลงจำนวน 53.75
  ล้านบาทและกำไรต่อหุ้นขั้นพื้นฐานลดลงจำนวน 0.09 บาท

  ข้าพเจ้าเห็นว่ายกเว้นผลกระทบต่องบการเงินปี 2552
  จากการที่บริษัทฯโอนกลับค่าเผื่อหนี้สงสัยจะสูญ
  และบันทึกโอนสินทรัพย์ที่รับมาจากลูกหนี้ให้แก่เจ้าหนี้ตามสัญญาโอนทรัพย์สิน
  ตามที่กล่าวไว้ในวรรคที่สาม งบการเงินข้างต้นนี้แสดงฐานะการเงิน ณ วันที่ 31 ธันวาคม 2552
  และ 2551 ผลการดำเนินงานและกระแสเงินสด สำหรับปีสิ้นสุดวันเดียวกันของแต่ละปีของบริษัท
  สยามเจเนอรัลแฟคตอริ่ง จำกัด (มหาชน)
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  โดยมิได้เป็นการแสดงความเห็นอย่างมีเงื่อนไขในเรื่องต่อไปนี้
  ข้าพเจ้าขอให้สังเกตหมายเหตุประกอบงบการเงิน ข้อ 27.3
  บริษัทฯมีหนี้สินที่อาจจะเกิดขึ้นจากการได้รับจดหมายแจ้งจากเจ้าหนี้เงินกู้ยืมระยะสั้น-บริษัทจดทะเบียน
  ว่าเมื่อไตรมาส 2 ปี 2551
  ได้รับโอนกรรมสิทธิ์ที่ดินเพื่อชำระหนี้จากบริษัทฯมูลค่าน้อยไปจากที่ตกลงกันไว้ด้วยจำนวน 5.57
  ล้านบาท ซึ่งบริษัทฯอยู่ในระหว่างการพิจารณาในรายละเอียดและปรึกษาฝ่ายกฎหมาย”

  ทั้งนี้ บริษัทได้ชี้แจงข้อมูลให้ผู้ลงทุนทราบ ตามจดหมายของบริษัทที่นำส่งตลาดหลักทรัพย์ เลขที่
  บห. 432/2553 ลงวันที่ 2 มีนาคม 2553 ดังนี้

  “ตามที่บริษัท สยามเจเนอรัลแฟคตอริ่ง จำกัด (มหาชน) ได้นำส่งงบการเงินประจำปี 2552
  สิ้นสุดวันที่ 31 ธันวาคม 2552 ซึ่งผ่านการตรวจสอบโดยผู้สอบบัญชีรับอนุญาต
  และผู้สอบบัญชีให้ความเห็นไว้ในรายงานผู้สอบบัญชีว่า
  “การโอนสินทรัพย์ให้แก่เจ้าหนี้เงินกู้ยืมระยะสั้น
  ตามหนังสือสัญญาโอนทรัพย์สินนั้นยังไม่สามารถรับรู้รายการได้
  เนื่องจากบริษัทฯซึ่งเป็นผู้โอนยังมีภาระผูกพันที่จะต้องปฏิบัติตามสัญญา
  เกี่ยวกับคุณภาพและคุณสมบัติพร้อมใช้งานได้ทันทีตามคำรับรองของบริษัทฯ
  ประกอบกับตามเอกสารส่งมอบเครื่องจักรมีการขีดฆ่าโดยผู้รับโอนในข้อความสำคัญคือ
  “สามารถใช้งานได้ทุกประการสภาพสมบูรณ์ และไม่พบความชำรุดบกพร่องแต่อย่างใดทั้งสิ้น”
  นอกจากนี้ในหนังสือคู่มือการประเมินของผู้ประเมินอิสระก็ได้ระบุว่า
  “เครื่องจักรได้มีการทดสอบเดินเครื่อง และการตรวจสอบทางด้านวิศวกรรมอื่นๆแล้ว
  แต่เนื่องจากเครื่องจักรดังกล่าวเป็นเครื่องจักรที่ต้องนำลงไปใช้งานใต้ดิน
  การตรวจสอบที่ได้จึงเป็นการตรวจสอบบนพื้นดิน ในลักษณะที่ว่าเครื่องจักรดังกล่าวใช้งานได้”
  เหล่านี้เป็นผลให้ประโยชน์เชิงเศรษฐกิจในเครื่องจักรที่รับโอนมาและลูกหนี้การค้ายังไม่เกิดขึ้น
  บริษัทฯจึงยังไม่สามารถรับรู้รายการโอนเครื่องจักรให้เจ้าหนี้ได้ ดังนั้น
  การบันทึกบัญชีโอนกลับค่าเผื่อหนี้สงสัยจะสูญและการบันทึกบัญชีโอนเครื่องจักรให้แก่เจ้าหนี้เงินกู้ยืมระยะสั้นของบริษัทฯไม่เป็นไปตามหลักการบัญชีที่รับรองทั่วไป”
  นั้น

  บริษัทฯขอเรียนชี้แจงว่า จากผลการดำเนินงานตามที่ปรากฏในงบการเงินของบริษัทฯ สิ้นสุดวันที่
  31 ธันวาคม 2552 และ 2551 บริษัทฯ มีกำไรสุทธิในปี 2552 จำนวน 36.80 ล้านบาท
  ต่ำกว่าปี 2551 จำนวน 187.12 ล้านบาท และทำให้ส่วนของผู้ถือหุ้นเพิ่มขึ้นจาก 22.74
  ล้านบาทในปี 2551 เป็น 59.54 ล้านบาทในปี 2552 โดยในปี 2552 มีเหตุการณ์สำคัญ ๆ
  ที่มีผลต่องบการเงินคือ

1.  เมื่อวันที่ 29 และ 30 ธันวาคม 2552
    บริษัทมีการโอนกรรมสิทธิ์เครื่องจักรที่ใช้ในอุตสาหกรรมการขุดเจาะอุโมงค์ใต้ดิน จำนวน 3
    เครื่อง มูลค่ารวม 101.65 ล้านบาท (ราคาประเมินเครื่องจักรโดยบริษัท ศศิรัชดา จำกัด
    มีมูลค่า 95.0 ล้านบาท (ไม่รวมภาษีมูลค่าเพิ่ม)) เพื่อชำระหนี้ให้แก่เจ้าหนี้ บมจ. แคปปิตอล
    เอ็นจิเนียริ่ง เน็ตเวิร์ค หรือ “CEN” (รายละเอียดตามเอกสารแนบ 1 และ 2)

2.  เมื่อวันที่ 30 ธันวาคม 2552 บริษัทมีการโอนกรรมสิทธิ์รถบรรทุกไม่ประจำทาง จำนวน 35
    คัน มูลค่ารวม 32.91 ล้านบาท (ราคาประเมินโดยบริษัท ศศิรัชดา จำกัด มีมูลค่า 30.76
    ล้านบาท (ไม่รวมภาษีมูลค่าเพิ่ม)) เพื่อชำระหนี้ให้แก่เจ้าหนี้ CEN
    (รายละเอียดตามเอกสารแนบ 3 และ 4)

3.  เมื่อวันที่ 30 ธันวาคม 2552 บริษัทมีการโอนกรรมสิทธิ์ที่ดินจำนวน 9 แปลง
    ประเมินราคาโดยบริษัท ศศิรัชดา จำกัด ซึ่งเป็นผู้ประเมินที่ได้รับอนุญาตจากสำนักงาน กลต.
    มูลค่ารวม 3,764,000 บาท เพื่อชำระหนี้ให้แก่เจ้าหนี้ CEN (รายละเอียดตามเอกสารแนบ
    5 และ 6)

  โดยความเป็นมาและที่มาของการโอนเครื่องจักรชำระหนี้ตามข้อ 1
  ซึ่งเป็นที่สังเกตุของผู้สอบบัญชีนั้น
  มาจากลูกค้าของบริษัทรายหนึ่งซึ่งใช้บริการสินเชื่อกับบริษัทมาหลายปี
  ทำธุรกิจขุดเจาะอุโมงค์ใต้ดิน ได้ประสบปัญหาในการทำงาน
  คือเจ้าของงานได้ให้เงินกู้ยืมแก่ลูกค้าเพื่อนำไปซื้อเครื่องจักร โดยสัญญาว่าจะส่งงานให้
  และหักผ่อนชำระค่าเครื่องจักรจากค่างวดงาน แต่ต่อมาภายหลัง
  เจ้าของงานดังกล่าวหยุดส่งงานให้
  และแจ้งให้ลูกค้านำเงินสดมาชำระหนี้ค่าเครื่องจักรในส่วนที่เหลือทั้งหมด
  จึงจะส่งมอบเครื่องจักรให้ลูกค้าไปใช้งาน ส่งผลให้ลูกค้าไม่สามารถทำงานต่อไปได้ ทั้งนี้
  เครื่องจักรทั้ง 3 เครื่องมีราคาประเมินรวมที่ 101.65 ล้านบาท
  (มูลค่าราคาเครื่องจักรใหม่ทดแทน ประมาณ 200 ล้านบาท) แต่ลูกค้ามีภาระหนี้คงค้างจำนวน
  47.50 ล้านบาท

  คณะกรรมการบริหารของบริษัทมีความเห็นว่า การแก้ไขปัญหาหนี้ดังกล่าว
  หากบริษัทสามารถให้ลูกค้าเคลียร์หนี้กับเจ้าหนี้เดิม รับมอบเครื่องจักรมาเป็นของบริษัท
  และจัดหาผู้สนใจลงทุนในธุรกิจขุดเจาะอุโมงค์ได้ ก็จะทำให้ลูกค้าได้งาน
  สามารถทำธุรกิจต่อไปได้ และบริษัทก็จะสามารถแก้ไขหนี้มีปัญหาไปได้พร้อม ๆ กัน

  บริษัทได้พยายามเสาะหาผู้ที่สนใจในธุรกิจขุดเจาะอุโมงค์
  จนกระทั่งได้ลองติดต่อให้ลูกค้าได้นำเสนอแผนธุรกิจของตนเองให้แก่ CEN
  เจ้าหนี้ของบริษัทพิจารณา ซึ่งภายหลังการประชุมร่วมกันหลายครั้ง จึงได้นำไปสู่ข้อตกลงว่า
  ให้บริษัทโอนเครื่องจักรไปชำระหนี้ และให้ลูกค้าของบริษัทไปร่วมทุนทำธุรกิจกับ CEN
  โดยบริษัทเป็นผู้รับภาระในการไถ่ถอนเครื่องจักรจากเจ้าหนี้เดิมของลูกค้า

  ภายหลังการส่งมอบเครื่องจักรให้ CEN แล้ว บริษัท CEN
  และลูกค้าได้มีการประชุมเรื่องแผนธุรกิจในการทำงานขุดเจาะอุโมงค์ 3 แห่ง
  และลูกค้าตกลงว่าจะรับงานทั้ง 3 แห่ง และเริ่มทำงานทันที ลูกค้าจึงได้ขออนุญาต CEN
  นำส่งเครื่องจักรทั้ง 3 เครื่องไปยังบริษัทผู้ผลิตและจำหน่ายเครื่องจักรเพื่อทำการตรวจสภาพ
  และปรับปรุงให้สามารถรองรับงานได้ตามที่ต้องการตั้งแต่ปลายเดือนมกราคม
  โดยผลสรุปการตรวจสอบ
  ลูกค้าจะต้องมีภาระค่าใช้จ่ายในการปรับปรุงเครื่องจักรเป็นจำนวนประมาณ 3.6 ล้านบาทเท่านั้น
  และไม่มีค่าใช้จ่ายในการซ่อมแซมเครื่องจักรที่จะนำมาเรียกร้องจากบริษัทแต่อย่างใด

  ทั้งนี้ บริษัทได้ขอความเห็นในเรื่องดังกล่าวจากที่ปรึกษากฎหมายอิสระแห่งหนึ่ง
  ที่ปรึกษากฎหมายได้ให้ความเห็นในเรื่องดังกล่าวไว้ว่า
  “การที่ข้อความดังกล่าวถูกขีดฆ่าออกจากเอกสารรับมอบเครื่องจักรนั้นย่อมไม่มีผลต่อข้อตกลงตามข้อ
  2 ของสัญญาโอนเครื่องจักรที่ว่า
  เจ้าหนี้ในฐานะผู้รับโอนได้รับมอบการครอบครองเครื่องจักรจากบริษัทฯ
  ในฐานะผู้โอนในสภาพเรียบร้อยถูกต้องตามที่บริษัทฯในฐานะผู้โอนได้รับรองไว้ว่า
  “เครื่องจักรมีคุณภาพและคุณสมบัติพร้อมใช้งานได้ทันที มีอุปกรณ์
  และเครื่องมือประจำเครื่องจักรตามความต้องการและมาตรฐานของผู้ผลิตเครื่องจักรโดยครบถ้วน””
  นอกจากนี้ ที่ปรึกษากฎหมายยังให้ความเห็นไว้อีกว่า “เนื่องจากบริษัทฯ
  มีหน้าที่ต้องชำระหนี้ให้แก่เจ้าหนี้ตามข้อตกลงในสัญญาประนีประนอมยอมความโดยการโอนทรัพย์สินที่กำหนด
  และการชำระเงินหรือโอนทรัพย์สินอื่น หรือโอนสิทธิเรียกร้องเพื่อชำระหนี้ส่วนที่เหลือ ดังนั้น
  หากบริษัทฯ ได้ชำระเงินและโอนทรัพย์สินให้กับเจ้าหนี้โดยถูกต้อง
  ตามรูปแบบวิธีการตามกฎหมายจนครบจำนวนหนี้ที่ปรากฏในสัญญาประนีประนอมยอมความแล้ว
  ย่อมมีผลทางกฎหมายว่า บริษัทฯ
  ได้ชำระหนี้ให้กับเจ้าหนี้โดยครบถ้วนและหนี้ตามสัญญาประนีประนอมยอมความย่อมระงับสิ้นไปตามกฎหมาย”
  (รายละเอียดตามเอกสารแนบ 7)

  จากข้อมูลข้างต้นจะเห็นว่า การโอนทรัพย์ชำระหนี้ดังกล่าว
  บริษัทได้ดำเนินการเสร็จสิ้นตามกฎหมาย และบริษัทก็ได้รับใบเสร็จรับเงินจากเจ้าหนี้แล้ว
  อีกทั้งผู้สอบบัญชีก็ได้รับหนังสือยืนยันภาระหนี้ที่ลดลงแล้วเช่นกัน ดังนั้น การที่ผู้สอบบัญชีระบุว่า
  “บริษัทยังไม่สามารถรับรู้รายการโอนเครื่องจักรให้เจ้าหนี้ได้” นั้น
  จึงขัดกับข้อเท็จจริงที่เกิดขึ้นในรอบบัญชี คณะกรรมการบริษัทฯจึงขอยืนยันว่า
  บริษัทได้ทำรายการทั้งหมดด้วยความถูกต้อง และสมบูรณ์ตามหลักกฎหมาย
  รวมทั้งมีการบันทึกบัญชีที่ถูกต้องตามข้อเท็จจริงแล้ว และคณะกรรมการบริษัทเชื่อมั่นว่า
  บริษัทมีการบันทึกบัญชีตามหลักการบัญชีที่รับรองโดยทั่วไปแล้ว

  อย่างไรก็ตาม เนื่องจากคณะกรรมการบริษัท และผู้สอบบัญชีของบริษัทมีความเห็นไม่ตรงกัน ดังนั้น
  เพื่อให้ผู้ถือหุ้น และผู้ที่ใช้งบการเงินได้รับความชัดเจน บริษัทจะดำเนินการให้มีการทำ Special
  Audit ในเรื่องดังกล่าวโดยเร็วต่อไป”

  นโยบายการบัญชีที่สำคัญ

  1) การรับรู้รายได้

  ก) ดอกเบี้ยรับจากการรับโอนสิทธิเรียกร้อง

  ดอกเบี้ยรับถือเป็นรายได้ตามระยะเวลาโดยคำนวณจากจำนวนเงินคงค้าง
  บริษัทฯไม่ตั้งค้างรับสำหรับดอกเบี้ยของรายที่ผิดนัดชำระติดต่อกันเกินหกเดือน

  ข) รายได้จากสัญญาเช่าทรัพย์สิน (สัญญาเช่าทางการเงิน)

  บริษัทฯ รับรู้รายได้จากสัญญาเช่าการเงินตามวิธีอัตราดอกเบี้ยที่แท้จริง (Effective rate)
  ตามระยะเวลาของสัญญาเช่า
  และบริษัทฯจะหยุดรับรู้รายได้ดอกเบี้ยตามเกณฑ์คงค้างสำหรับลูกหนี้ที่ผิดนัดชำระเกินกำหนดหกเดือนนับจากวันครบกำหนดชำระ

  ค) ดอกเบี้ยและค่าธรรมเนียมจากเงินให้กู้ยืม

  ดอกเบี้ยรับ ค่าธรรมเนียม ถือเป็นรายได้ตามระยะเวลาโดยคำนวณจากจำนวนเงินคงค้าง
  บริษัทฯ ไม่ตั้งค้างรับสำหรับดอกเบี้ยของรายที่ผิดนัดชำระติดต่อกันเกินหกเดือน

  ส่วนลดรับที่คิดรวมอยู่ในตั๋วเงินทยอยรับรู้เป็นรายได้เฉลี่ยเท่าๆ กันตลอดอายุของตั๋วเงิน

  ง) ค่าธรรมเนียมและบริการ

  ค่าธรรมเนียมและบริการถือเป็นรายได้ตามเกณฑ์คงค้าง

  2) เงินสดและรายการเทียบเท่าเงินสด

  เงินสดและรายการเทียบเท่าเงินสดหมายความรวมถึงเงินสดและเงินฝากธนาคารซึ่งถึงกำหนดจ่ายคืนในระยะเวลาไม่เกิน
  3 เดือนนับจากวันที่ฝากและปราศจากภาระผูกพัน

  3) ลูกหนี้และเงินให้กู้ยืมและค่าเผื่อหนี้สงสัยจะสูญ

  ลูกหนี้และเงินให้กู้ยืมแสดงตามมูลค่าสุทธิที่จะได้รับ บริษัทฯ
  ตั้งค่าเผื่อหนี้สงสัยจะสูญโดยพิจารณาจากระยะเวลาค้างชำระหนี้ของลูกค้า
  และตั้งค่าเผื่อหนี้สงสัยจะสูญเต็มจำนวน (หลังหักมูลค่าประเมินของหลักประกันของลูกหนี้)
  สำหรับลูกค้าที่ค้างชำระเกินหกเดือน และบริษัทฯ หยุดรับรู้รายได้ตามเกณฑ์คงค้างแล้ว

  บริษัทฯ รับซื้อลูกหนี้การค้าจากลูกค้า โดยให้เบิกเงินล่วงหน้าเป็นจำนวน 80 – 90%
  ของยอดลูกหนี้การค้า โดยที่ลูกค้าทำงานแล้วเสร็จและส่งมอบแก่ลูกหนี้แล้ว
  เพียงแต่รอรับชำระเงินจากบริษัทลูกหนี้เท่านั้น การรับซื้อแบบไล่เบี้ย หากลูกหนี้ (นิติบุคคล
  เป็นหน่วยราชการ รัฐวิสาหกิจ หรือบริษัทเอกชน) ไม่ชำระเงิน บริษัทฯ
  สามารถเรียกร้องให้บริษัทลูกค้า ลูกหนี้ และผู้ค้ำประกันชำระได้

  บริษัทฯ จึงมีนโยบายการตั้งค่าเผื่อหนี้สงสัยจะสูญ โดยบริษัทฯ
  จะตั้งค่าเผื่อหนี้สงสัยจะสูญเฉพาะกลุ่มลูกค้าที่ค้างชำระทั้งเงินต้นและดอกเบี้ยเกินกว่าหกเดือนติดต่อกันโดยนับจากวันที่ผ่อนชำระครั้งสุดท้ายและหยุดรับรู้รายได้แล้วโดยจะตั้งค่าเผื่อหนี้สงสัยจะสูญในอัตรา
  100%

  บริษัทฯจะพิจารณาและคำนึงถึงความสามารถในการเก็บหนี้จากลูกค้าและลูกหนี้
  ความสามารถในการดำเนินธุรกิจจากการประกอบกิจการในปัจจุบันของลูกค้าและลูกหนี้
  พร้อมทั้งประวัติการชำระเงินในอดีตที่ผ่านมา
  พร้อมทั้งสาเหตุการค้างชำระและความสามารถในการเรียกเจรจารับสภาพหนี้
  ตลอดจนการผ่อนชำระโดยการปรับปรุงโครงสร้างหนี้ที่จะเกิดขึ้นในอนาคต
  ประกอบการพิจารณาตั้งค่าเผื่อหนี้สงสัยจะสูญถึงแม้ว่าจะค้างชำระเกินหกเดือนติดต่อกันแล้วก็ตาม

  4) เงินลงทุน

  เงินลงทุนทั่วไปบันทึกตามวิธีราคาทุน และบันทึกขาดทุนจากการด้อยค่า (ถ้ามี)
  ของเงินลงทุนไว้ในงบกำไรขาดทุน

  5) ทรัพย์สินรอการขาย

  ทรัพย์สินรอการขายบันทึกบัญชีตามยอดคงเหลือสุทธิของบัญชีลูกหนี้ที่เกี่ยวข้อง
  หรือราคาตลาด/ราคาประเมินของสินทรัพย์นั้นแล้วแต่ราคาใดจะต่ำกว่า

  6) ที่ดิน อาคารและอุปกรณ์ และค่าเสื่อมราคา

  ที่ดินแสดงในราคาทุน
  อาคารและอุปกรณ์แสดงในราคาทุนหลังหักค่าเสื่อมราคาสะสมและค่าเผื่อการด้อยค่าของสินทรัพย์
  ค่าเสื่อมราคาของอาคารและอุปกรณ์คำนวณจากราคาทุนโดยวิธีเส้นตรงตามอายุการใช้งานโดยประมาณของสินทรัพย์ดังนี้
  :-

  อาคาร 20 ปี

  เครื่องตกแต่งและเครื่องใช้สำนักงาน 5 ปี

  ยานพาหนะ 5 ปี

  ไม่มีการคิดค่าเสื่อมราคาสำหรับที่ดิน

  สินทรัพย์ให้เช่าดำเนินงาน ตัดค่าเสื่อมราคาโดยวิธีเส้นตรงตามอายุสัญญาเช่า

  7) การด้อยค่าของสินทรัพย์

  บริษัทฯ
  สอบทานการด้อยค่าของสินทรัพย์เมื่อมีข้อบ่งชี้ว่าราคาตามบัญชีของสินทรัพย์ดังกล่าวสูงกว่ามูลค่าที่คาดว่าจะได้รับคืน
  (ราคาขายสุทธิของสินทรัพย์นั้น ๆ
  ตามปกติธุรกิจหรือมูลค่าจากการใช้งานแล้วแต่ราคาใดจะสูงกว่า)
  การสอบทานจะพิจารณาสินทรัพย์แต่ละรายการหรือพิจารณาจากหน่วยสินทรัพย์ที่ก่อให้เกิดเงินสดแล้วแต่กรณี

  ในกรณีที่ราคาตามบัญชีของสินทรัพย์สูงกว่ามูลค่าที่คาดว่าจะได้รับคืน บริษัทฯ
  จะรับรู้ขาดทุนจากการด้อยค่าในงบกำไรขาดทุน บริษัทฯ
  จะบันทึกกลับรายการขาดทุนจากการด้อยค่าเมื่อมีข้อบ่งชี้ว่าการด้อยค่าดังกล่าวไม่มีอยู่อีกต่อไปหรือยังคงมีอยู่แต่เป็นไปในทางที่ลดลง

  8) เครื่องมือทางการเงิน

  บริษัทฯไม่มีนโยบายที่จะประกอบธุรกรรมตราสารทางการเงินนอกงบดุลที่เป็นตราสารอนุพันธ์เพื่อการเก็งกำไรหรือเพื่อการค้า
  เครื่องมือทางการเงินที่แสดงในงบดุลประกอบด้วยเงินสดและรายการเทียบเท่าเงินสด
  ลูกหนี้และเจ้าหนี้การค้า เงินกู้ยืมและเจ้าหนี้ตามสัญญาเช่าการเงิน

9.  ผลประโยชน์พนักงาน

  บริษัทฯจะรับรู้เงินเดือน ค่าจ้าง โบนัส เงินสมทบกองทุนประกันสังคม
  และกองทุนสำรองเลี้ยงชีพเป็นค่าใช้จ่ายเมื่อเกิดรายการ

  บริษัทฯ ได้จัดตั้งกองทุนสำรองเลี้ยงชีพพนักงาน สำหรับพนักงานทุกคนตามระเบียบกองทุน
  พนักงานจ่ายเงินสะสมเข้ากองทุน ในอัตราร้อยละ 5 ของเงินเดือนแต่ละเดือน และบริษัทฯ
  จ่ายเงินสมทบในอัตราร้อยละ 5 ของเงินเดือนพนักงาน บริษัทฯ
  ได้แต่งตั้งผู้จัดการกองทุนเพื่อบริหารกองทุนให้เป็นไปตามข้อกำหนดของกฎกระทรวง ฉบับที่ 2
  (พ.ศ.2532) ออกตามความในพระราชบัญญัติกองทุนสำรองเลี้ยงชีพ พ.ศ. 2530

10. สำรองเงินบำเหน็จ

  ข้อผูกพันตามนโยบายการจ่ายเงินบำเหน็จพนักงานเมื่อครบเกษียณอายุ
  ซึ่งเงินผลประโยชน์ที่จะให้แก่พนักงานเมื่อครบเกษียณอายุตามกฎหมายแรงงานกำหนด
  บริษัทฯจะบันทึกในงวดบัญชีที่พนักงานครบเกษียณอายุ

11. ประมาณการทางบัญชี

  ในการจัดทำงบการเงินให้เป็นไปตามหลักการบัญชีที่รับรองทั่วไป
  ฝ่ายบริหารอาจต้องใช้การประมาณการและการตั้งสมมติฐานหลายประการ
  ซึ่งมีผลกระทบต่อจำนวนเงินที่แสดงในงบการเงินและในหมายเหตุประกอบงบการเงิน ด้วยเหตุนี้
  ผลที่เกิดขึ้นจริงในภายหลังจึงอาจแตกต่างไปจากจำนวนที่ประมาณไว้

12. ประมาณการหนี้สิน

  บริษัทฯ
  จะบันทึกประมาณการหนี้สินเมื่อมีความเป็นไปได้ค่อนข้างแน่ของการเกิดภาระผูกพันในปัจจุบัน
  ตามกฎหมาย หรือจากการอนุมานอันเป็นผลสืบเนื่องมาจากเหตุการณ์ในอดีต
  ภาระผูกพันดังกล่าวคาดว่าจะส่งผลให้สูญเสียทรัพยากรที่มีประโยชน์เชิงเศรษฐกิจ
  เพื่อจ่ายชำระภาระผูกพัน และจำนวนที่ต้องจ่ายสามารถประมาณการได้อย่างน่าเชื่อถือ
  หากบริษัทฯคาดว่าจะได้รับคืนรายจ่ายที่จ่ายชำระไปเพื่อประมาณการหนี้สินทั้งหมดหรือบางส่วนอย่างแน่นอน
  บริษัทฯ จะรับรู้รายจ่ายที่ได้รับคืนเป็นสินทรัพย์แยกต่างหาก
  แต่ต้องไม่เกินจำนวนประมาณการหนี้สินที่เกี่ยวข้อง

13. ภาษีเงินได้นิติบุคคล

  บริษัทฯ บันทึกภาษีเงินได้นิติบุคคลตามจำนวนภาษีเงินได้ที่จะต้องจ่ายในแต่ละงวดบัญชี
  โดยคำนวณขึ้นในอัตราร้อยละ 30 ของกำไร(ขาดทุน)ก่อนหักภาษีสำหรับปี
  บวกกลับด้วยสำรองและค่าใช้จ่ายต่าง ๆ ที่ไม่อนุญาตให้ถือเป็นค่าใช้จ่ายในการคำนวณภาษี

14. กำไรต่อหุ้น

  กำไรต่อหุ้นขั้นพื้นฐาน
  คำนวณโดยการหารกำไร(ขาดทุน)สุทธิสำหรับปีด้วยจำนวนถัวเฉลี่ยถ่วงน้ำหนักของหุ้นสามัญที่ออกอยู่ในระหว่างปี

  กำไรต่อหุ้นปรับลดคำนวณโดยการหารกำไร(ขาดทุน)สุทธิสำหรับปี
  ด้วยผลรวมของจำนวนหุ้นสามัญถัวเฉลี่ยถ่วงน้ำหนักที่ออกอยู่ในระหว่างปี
  กับจำนวนถัวเฉลี่ยถ่วงน้ำหนักของหุ้นสามัญที่บริษัทอาจต้องออกเพื่อแปลงหุ้นสามัญเทียบเท่าปรับลดทั้งสิ้นให้เป็นหุ้นสามัญ

การวิเคราะห์ผลการดำเนินงานของบริษัท สิ้นสุดวันที่ 31 ธันวาคม 2550, 2551 และ 2552

1.  อัตราส่วนทางการเงิน

  --------------------------------------------------------------------------------------------------------------
                                                                                 2550       2551       2552
  ----------------------------------- ---------------------------------- ------- ---------- ---------- ---------
  อัตราส่วนแสดงสภาพคล่อง (LIQUITDITY                                                                      
  RATIO)                                                                                               

                                      อัตราส่วนสภาพคล่อง                    (เท่า)   0.69       0.81       0.93

  อัตราส่วนแสดงความสามารถในการหากำไร                                                                     
  (PROFITABILITY RATIO)                                                                                

                                      อัตราส่วนกำไรขั้นต้น                    (%)     44.58%     17.63%     17.82%

                                      อัตรากำไรสุทธิ                        (%)     -3.81%     54.99%     23.46%

                                      อัตราผลตอบแทนผู้ถือหุ้น                  (%)     n / a      984.82%    61.81%

                                      อัตราดอกเบี้ยรับ                       (%)     18.20%     18.56%     15.54%

                                      อัตราดอกเบี้ยจ่าย                      (%)     7.24%      6.70%      11.72%

  อัตราส่วนแสดงประสิทธิภาพในการดำเนินงาน                                                                    
  (EFFICIENCY RATIO)                                                                                   

                                      อัตราผลตอบแทนต่อสินทรัพย์               (%)     -0.86%     32.22%     8.15%

                                      อัตราการหมุนเวียนของสินทรัพย์            (เท่า)   22.54      58.60      34.74

                                      อัตราส่วนค่าเผื่อหนี้สงสัยจะสูญต่อสินเชื่อรวม   (%)     63.45%     62.73%     73.15%

  อัตราส่วนวิเคราะห์นโยบายทางการเงิน                                                                        
  (FINANCIAL POLICY RATIO)                                                                             

                                      อัตราส่วนหนี้สินต่อส่วนของผู้ถือหุ้น           (เท่า)   (5.45)*    29.56      6.58

                                      อัตราส่วนเงินให้กู้ต่อเงินกู้ยืม              (เท่า)   0.81       1.12       1.74

                                      อัตราการจ่ายเงินปันผล                  (%)     0.00%      0.00%      0.00%

  PER SHARE                                                                                            

                                      Book valued                        (บาท)   (0.34)     0.04       0.10

                                      E.P.S. (Weighted Average)          (บาท)   (0.01)     0.38       0.06

                                      เงินปันผล                            (บาท)   0.00       0.00       0.00

  อัตราการเติบโต (GROWTH RATE)                                                                           

                                      Factoring income                   (%)     -0.67%     -48.15%    -45.85%

                                      Leasing income                     (%)     -45.60%    -15.36%    -21.52%

                                      Inventoring finance income         (%)     -71.52%    -48.07%    -86.02%

                                      Loan income                        (%)     -3.01%     6.10%      -46.24%

                                      Personal Loan income               (%)     23.68%     -48.14%    -43.98%

                                      Fee and service                    (%)     -22.65%    -58.97%    -40.24%

                                      Total income                       (%)     -1.07%     101.87%    -61.48%

                                      Factoring receivables (Net)        (%)     -30.90%    -35.41%    -55.23%

                                      Net profit                         (%)     -98.66%    3012.73%   83.56%

                                      Total asset                        (%)     -19.56%    -22.34%    -35.05%

                                      Total liabilities                  (%)     -16.08%    -38.67%    -41.69%

                                      Interest expenses                  (%)     -2.89%     -34.93%    -17.22%

                                      Total Borrowing                    (%)     -15.67%    -46.56%    -64.13%

                                      Interest and Discount Income       (%)     -5.81%     -27.27%    -44.46%
  --------------------------------------------------------------------------------------------------------------

หมายเหตุ ! * อัตราส่วนหนี้สินต่อส่วนของผู้ถือหุ้นมีค่าต่ำกว่าศูนย์เนื่องจากบริษัทมีส่วนของผู้ถือหุ้นต่ำกว่าศูนย์ในปี 2550

การวิเคราะห์ฐานะการเงินและผลการดำเนินงาน 

ผลการดำเนินงาน

  ในปี 2552 บริษัทได้แสดงผลกำไรจำนวน 36.80 ล้านบาท
  โดยมีรายละเอียดของผลการดำเนินงานดังนี้

-   รายได้จากการดำเนินงานการให้สินเชื่อจำนวน 63.24 ล้านบาท

-   รายได้จากหนี้สูญที่จัดเก็บได้จำนวน 91.65 ล้านบาท

-   รายได้ที่ไม่ใช่จากการดำเนินงานการให้สินเชื่อจำนวน 1.97 ล้านบาท

-   ดอกเบี้ยจ่ายและค่าธรรมเนียมในการให้สินเชื่อมีจำนวน 37.38 ล้านบาท

-   ค่าใช้จ่ายในการดำเนินงานและบริหาร จำนวน 68.36 ล้านบาท

-   ตั้งสำรองหนี้สงสัยจะสูญสำหรับลูกค้าที่อยู่ระหว่างติดตามให้มีการปรับโครงสร้างหนี้จำนวน
    14.32 ล้านบาท

ภาพรวมผลการดำเนินงานที่ผ่านมา

  บริษัทมีกำไรสุทธิจำนวน 36.80 ล้านบาท ลดลงจากปี 2551 จำนวน 187.12 ล้านบาท
  เนื่องจากในปี 2552 มีรายได้รวมจำนวน 156.86 ล้านบาท ลดลงจากปี 2551 จำนวน
  250.35 ล้านบาท คิดเป็นอัตราลดลงร้อยละ 61.48 รายได้จากการดำเนินงานในปี 2552
  มีจำนวน 63.24 ล้านบาท ลดลงจากปี 2551 จำนวน 50.63 ล้านบาท
  คิดเป็นอัตราลดลงร้อยละ 44.46 รายได้การให้สินเชื่อประเภทต่าง ๆ และ
  รายการโอนกลับรายการค่าเผื่อหนี้สงสัยจะสูญลดลงจากปี 2551 โดยมีรายละเอียดดังนี้

1.  รายได้จากการซื้อสิทธิเรียกร้องลดลง 15.32 ล้านบาท คิดเป็นอัตราลดลงร้อยละ 45.85

2.  รายได้จากการให้เช่าทรัพย์สินลดลง 1.33 ล้านบาท คิดเป็นอัตราลดลงร้อยละ 21.52

3.  รายได้จากการให้สินเชื่อสินค้าคงคลังและ เงินให้กู้ยืม ลดลง 28.66 ล้านบาท
    คิดเป็นอัตราลดลงร้อยละ 46.38

4.  รายได้ค่าธรรมเนียมจากการให้สินเชื่อบุคคลลดลง 3.51 ล้านบาท คิดเป็นอัตราลดลงร้อยละ
    43.98

5.  ค่าธรรมเนียมและบริการ ลดลง 1.82 ล้านบาท คิดเป็นอัตราลดลงร้อยละ 40.24

6.  รายการโอนกลับค่าเผื่อหนี้สงสัยจะสูญในปี 2552 จำนวน 91.65 ล้านบาท ลดลงจากปี 2551
    จำนวน 198.75 ล้านบาท คิดเป็นอัตราลดลงร้อยละ 68.44 รายการโอนกลับค่าเผื่อดังกล่าว
    เป็นการบันทึกรายการของการโอนทรัพย์สินชำระหนี้จำนวน 76.35 ล้านบาท
    ส่วนที่เหลือจำนวน 15.30 ล้านบาท เป็นรายการจัดเก็บหนี้ได้

  ในปี 2552 มีค่าใช้จ่ายดำเนินงาน 120.06 ล้านบาท ลดลงจากปี 2551 จำนวน 63.23
  ล้านบาท คิดเป็นอัตราลดลงร้อยละ 34.50 มีรายละเอียดดังนี้

1.  ดอกเบี้ยจ่าย และ ค่าธรรมเนียมหนังสือค้ำประกันและเลตเตอร์ออฟเครดิต เป็นจำนวน
    37.38 ล้านบาท ลดลงจากปี 2551 จำนวน 7.91 ล้านบาท คิดเป็นอัตราลดลงร้อยละ
    17.46

2.  ค่าใช้จ่ายดำเนินงานเป็นจำนวน 68.36 ล้าบาท ลดลงจากปี 2551 จำนวน 20.38 ล้านบาท
    คิดเป็นอัตราลดลงร้อยละ 22.96

3.  หนี้สูญและหนี้สงสัยจะสูญเป็นจำนวน 14.32 ล้านบาท ลดลงจากปี 2551 จำนวน 33.89
    ล้านบาท คิดเป็นอัตราลดลงร้อยละ 70.30

รายได้และค่าใช้จ่าย

  รายได้

  ในปี 2552 บริษัทมีรายได้รวม 156.86 ล้านบาท ลดลงจากปี 2551 จำนวน 250.35 ล้านบาท
  คิดเป็นลดลงร้อยละ 61.48 ทั้งนี้ เนื่องจากในปีที่ผ่านมา บริษัทมีวงเงินจำกัดในการขยายสินเชื่อ
  ทำให้บริษัทสามารถทำรายได้จากธุรกิจแต่ละประเภทลดลง อย่างไรก็ตาม
  บริษัทได้ให้ความสำคัญกับการติดตามหนี้มีปัญหามากขึ้น เพื่อให้สามารถเก็บเงินกลับเข้าสู่บริษัท
  และเน้นการขยายสินเชื่อเฉพาะในกลุ่มลูกค้าเป้าหมายเท่านั้น
  โดยบริษัทสามารถติดตามหนี้และจัดเก็บหนี้ได้จำนวน 91.65 ล้านบาท

  ค่าใช้จ่าย

ค่าใช้จ่ายของบริษัทประกอบด้วย

1.  ดอกเบี้ยจ่าย

  ในปี 2552 บริษัทมีภาระดอกเบี้ยจ่ายจำนวน 37.26 ล้านบาท ลดลง 7.75 ล้านบาท
  หรือร้อยละ 17.22 ดอกเบี้ยจ่ายคิดเป็นร้อยละ 31.03 ของค่าใช้จ่ายรวม เนื่องจากในปี 2552
  บริษัทมีการทยอยชำระคืนเงินกู้บางส่วนจากสถาบันการเงินหลายแห่ง ทำให้เงินกู้ยืมลดลง

2.  ค่าใช้จ่ายในการดำเนินงาน

  สำหรับปี 2552 – 2551 บริษัทมีค่าใช้จ่ายในการดำเนินงานและบริหาร จำนวน 68.36
  ล้านบาท และ 88.74 ล้านบาทตามลำดับ คิดเป็นอัตราลดลงร้อยละ 22.96
  หรือคิดเป็นสัดส่วนร้อยละ 56.94 ของค่าใช้จ่ายรวมในปี 2552

3.  หนี้สูญและหนี้สงสัยจะสูญ

  สำหรับปี 2552 บริษัทตั้งค่าเผื่อหนี้สูญและหนี้สงสัยจะสูญสำหรับลูกหนี้การค้าที่ค้างชำระจำนวน
  14.32 ล้านบาท ลดลงจากปี 2551 จำนวน 33.89 ล้านบาท คิดเป็นอัตราลดลงร้อยละ 70.30
  และมีการโอนกลับรายการค่าเผื่อหนี้สงสัยจะสูญจำนวน 91.65
  ล้านบาทจากการโอนทรัพย์ชำระหนี้ให้แก่เจ้าหนี้บริษัทจดทะเบียนจำนวน 138.32 ล้านบาท

  ณ วันที่ 31 ธันวาคม 2552 บริษัทฯมีลูกหนี้ค้างชำระเงินต้นและดอกเบี้ยเป็นเวลาตั้งแต่ 12
  เดือนขึ้นไปเป็นจำนวนเงินรวมประมาณ 850.35 ล้านบาท
  รายละเอียดดังกล่าวปรากฏอยู่ในหมายเหตุประกอบงบการเงินข้อ 8

ฐานะการเงิน

  ในปีที่ผ่านมา บริษัทมีการเปลี่ยนแปลงฐานะการเงินตามรายละเอียดต่อไปนี้ : -

  สินทรัพย์

1.  สินทรัพย์รวม

  ณ วันที่ 31 ธันวาคม 2552 บริษัทมีสินทรัพย์รวมจำนวน 451.48 ล้านบาทลดลงจากปี 2551
  จำนวน 243.46 ล้านบาทหรือลดลงร้อยละ 35.03
  เนื่องมาจากยอดลูกหนี้การค้าที่ลดลงในสินเชื่อทุกประเภทจากวงเงินสินเชื่อที่มีอยู่อย่างจำกัด
  โดยเฉพาะในส่วนของสินเชื่อแฟคตอริ่ง และสินเชื่อเงินให้กู้ยืมที่ลดลงจากการรับชำระหนี้
  ทำให้ยอดรวมลูกหนี้การค้าสุทธิลดลงจำนวน 229.32 ล้านบาท หรือลดลงร้อยละ 43.94
  เป็นผลให้สินทรัพย์รวมลดลง

2.  ลูกหนี้การค้า

  ลูกหนี้การค้าของบริษัทส่วนใหญ่เป็นลูกหนี้จากการซื้อสิทธิเรียกร้อง ซึ่งเป็นธุรกิจหลักของบริษัท
  โดยลูกหนี้จากการซื้อสิทธิเรียกร้องคิดเป็นร้อยละ 43.36 และ 54.34
  ของลูกหนี้ทั้งหมดหลังหักสำรองค่าเผื่อหนี้สงสัยจะสูญในปี 2552 และ 2551 ตามลำดับ
  ลูกหนี้การค้าของบริษัท ประกอบด้วย

-   ลูกหนี้จากการซื้อสิทธิเรียกร้อง

  ณ วันที่ 31 ธันวาคม 2552 บริษัทมียอดลูกหนี้จากการซื้อสิทธิเรียกร้องสุทธิ
  (หลังหักค่าเผื่อหนี้สงสัยจะสูญ) จำนวน 126.86 ล้านบาท ลดลงจำนวน 156.48
  ล้านบาทหรือคิดเป็นร้อยละ 55.23 เนื่องจากบริษัทมีวงเงินไม่เพียงพอในการขยายสินเชื่อ
  ยอดรับซื้อสิทธิเรียกร้องในปี 2552 และปี 2551 เท่ากับ 746.84 ล้านบาท และ 1,318.36
  ล้านบาทตามลำดับ ลดลง 571.52 ล้านบาท หรือคิดเป็นร้อยละ 43.35

  ทั้งนี้ ลูกหนี้ที่มีการค้างชำระเงินต้นและดอกเบี้ยตั้งแต่ 12 เดือนขึ้นไป ณ สิ้นปี 2552 และ 2551
  เป็นเงินรวม จำนวน 583.38 ล้านบาท และ 651.69 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  560.52 ล้านบาท และ 612.35 ล้านบาท ตามลำดับ

-   จากการให้เช่าทรัพย์สินทางการเงิน

  ณ วันที่ 31 ธันวาคม 2552 และ 2551 บริษัทมียอดลูกหนี้จากการให้เช่าทรัพย์สินทางการเงิน
  (หลังหักค่าเผื่อหนี้สงสัยจะสูญ) เป็นจำนวน 33.18 ล้านบาท และ 38.28 ล้านบาทตามลำดับ
  ลดลงจำนวน 5.09 ล้านบาท หรือคิดเป็นร้อยละ 13.31

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2552
  และ 2551 เป็นเงินรวม 38.84 ล้านบาท และ 37.47 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  36.30 ล้านบาท และ 35.98 ล้านบาทตามลำดับ

-   ลูกหนี้จากสินเชื่อเงินให้กู้ยืม

  ณ วันที่ 31 ธันวาคม 2552 และ 2551 บริษัทมีลูกหนี้สินเชื่อเงินให้กู้ยืม
  (หลังหักค่าเผื่อหนี้สงสัยจะสูญ) เป็นเงินจำนวน 122.01 ล้านบาท และ 183.10
  ล้านบาทตามลำดับ ลดลงจำนวน 61.09 ล้านบาท หรือคิดเป็นร้อยละ 33.37

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2552
  และ 2551 เป็นเงินรวม 212.97 ล้านบาท และ 210.98 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  183.80 ล้านบาท และ 210.98 ล้านบาท ตามลำดับ

-   ลูกหนี้จากสินเชื่อบุคคล

  ณ วันที่ 31 ธันวาคม 2552 และ 2551 บริษัทมีลูกหนี้สินเชื่อบุคล (หลังหักค่าเผื่อหนี้สงสัยจะสูญ)
  เป็นเงินจำนวน 10.49 ล้านบาท และ 15.67 ล้านบาทตามลำดับ ลดลงจำนวน 5.18 ล้านบาท
  หรือคิดเป็นร้อยละ 33.03 เนื่องจากในช่วงปีที่ผ่านมา
  สภาวะเศรษฐกิจไม่เอื้อต่อการให้สินเชื่อบุคคล ทำให้มีหนี้มีปัญหาเพิ่มขึ้น
  บริษัทจึงได้ลดความเสี่ยงโดยการให้สินเชื่อบุคคลเฉพาะกลุ่มลูกค้าในบริษัทที่ผ่านการพิจารณาเท่านั้น

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2552
  และ 2551 เป็นเงินรวม 15.16 ล้านบาท และ 11.37 ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  16.44 ล้านบาท และ 18.39 ล้านบาทตามลำดับ

  สภาพคล่อง

1.  กระแสเงินสด

  บริษัทมีกำไรสุทธิสำหรับปีสิ้นสุดวันที่ 31 ธันวาคม 2552 จำนวน 36.80 ล้านบาท
  ซึ่งได้รวมรายการโอนกลับรายการค่าเผื่อหนี้สงสัยจะสูญจำนวน 91.65 ล้านบาท
  ทำให้มีเงินสดและรายการเทียบเท่าเงินสด ณ 31 ธันวาคม 2552 จำนวน 23.80 ล้านบาท
  เป็นกระแสเงินสดที่ได้มาจากกิจกรรมดำเนินงานจำนวน 78.59 ล้านบาท
  และใช้ไปในกิจกรรมลงทุนจำนวน 11.48 ล้านบาท
  บริษัทมีกระแสเงินสดใช้ไปในกิจกรรมจัดหาเงินจำนวน 82.40 ล้านบาท
  เนื่องจากจ่ายคืนเงินกู้ยืมระยะสั้นจากสถาบันการเงิน

2.  อัตราส่วนสภาพคล่องที่สำคัญ

  อัตราส่วนสินทรัพย์หมุนเวียนต่อหนี้สินหมุนเวียนของบริษัท ณ สิ้นปี 2552 และ 2551 เท่ากับ
  0.93 เท่า และ 0.81 เท่าตามลำดับ เนื่องจากบริษัทมีวงเงินจำกัดในการขยายสินเชื่อ
  ทำให้อัตราส่วนดังกล่าวค่อนข้างคงที่ไม่เปลี่ยนแปลง

3.  แหล่งที่มาของเงินทุน

-   ความเหมาะสมของโครงสร้างเงินทุน

  ณ สิ้นปี 2552 อัตราส่วนหนี้สินต่อส่วนของผู้ถือหุ้นเท่ากับ 6.58 เท่า เปลี่ยนแปลงจาก 29.56
  เท่า ณ สิ้นปี 2551 สาเหตุมาจากการทยอยชำระคืนเงินกู้บริษัทจดทะเบียนและสถาบันการเงิน
  และการโอนกลับรายการหนี้สูญและหนี้สงสัยจะสูญจากการจัดเก็บหนี้ได้จำนวน 91.65 ล้านบาท

  อนึ่ง เงินกู้ยืมของบริษัทส่วนใหญ่เป็นเงินกู้ยืมระยะสั้น ซึ่งสอดคล้องกับเงินให้สินเชื่อของบริษัท
  ที่ส่วนใหญ่จะเป็นเงินให้สินเชื่อแฟคตอริ่ง ซึ่งจะมีระยะเวลารับชำระหนี้เฉลี่ยประมาณ 60 วัน
  ส่วนอัตราดอกเบี้ยของเงินกู้ยืมจากธนาคารและสถาบันการเงินของบริษัท
  จะเป็นอัตราดอกเบี้ยลอยตัว ในขณะที่อัตราดอกเบี้ยเงินให้สินเชื่อของบริษัทจะเป็นอัตราคงที่
  อย่างไรก็ตามสินเชื่อประเภทนี้มีระยะเวลาสั้น
  และบริษัทสามารถปรับอัตราดอกเบี้ยให้สอดคล้องกับอัตราดอกเบี้ยในตลาดและต้นทุนอัตราดอกเบี้ยของบริษัทได้

-   ส่วนของผู้ถือหุ้น

  ณ สิ้นปี 2552 และ 2551 บริษัทมีส่วนของผู้ถือหุ้นเท่ากับ 59.54 ล้านบาท และ 22.74
  ล้านบาทตามลำดับ บริษัทมีผลขาดทุนสะสมจำนวน 581.42 ล้านบาท และ 618.22
  ล้านบาทตามลำดับ

  บริษัทได้มีการออกใบสำคัญแสดงสิทธิที่จะซื้อหุ้นสามัญของบริษัทฯ (SGF-W2) จำนวน
  295,687,882 หน่วย ให้แก่ผู้ถือหุ้นสามัญ เดิมโดยใบสำคัญแสดงสิทธิ 1 หน่วย
  สามารถใช้สิทธิซื้อหุ้นสามัญได้ 1 หุ้น ในราคา 1 บาท ภายในระยะเวลา 4 ปี
  นับแต่วันที่ออกใบสำคัญแสดงสิทธิ การใช้สิทธิแปลงสภาพสามารถทำได้ทุก ๆ 3 เดือน ทั้งนี้
  เมื่อวันที่ 2 กุมภาพันธ์ 2553 ซึ่งเป็นวันใช้สิทธิแปลงสภาพครั้งสุดท้าย
  มีผู้ถือใบสำคัญแสดงสิทธิใช้สิทธิแปลงสภาพจำนวน 46,852 หุ้น
  โดยใบสำคัญแสดงสิทธิที่เหลือจะสิ้นอายุลง และไม่สามารถนำมาใช้สิทธิได้อีก

  พร้อมกันนี้
  บริษัทได้มีการออกใบสำคัญแสดงสิทธิที่จะซื้อหุ้นสามัญจัดสรรให้แก่กรรมการและ/หรือพนักงานของบริษัทฯ
  (SGF-WA) ภายใต้โครงการการเสนอขายหลักทรัพย์ให้แก่กรรมการและ/หรือพนักงานของบริษัทฯ
  (ESOP Scheme) จำนวน 29,500,000 หน่วย ซึ่งปัจจุบัน
  ใบสำคัญแสดงสิทธิดังกล่าวได้หมดอายุแล้ว และไม่ปรากฎว่ามีพนักงาน
  และ/หรือกรรมการใช้สิทธิในการแปลงสภาพแต่อย่างใด ดังนั้น
  จึงถือว่าใบสำคัญแสดงสิทธิที่ออกนี้สิ้นสภาพลง และไม่สามารถนำมาใช้สิทธิได้อีก
  (รายละเอียดปรากฏในหมายเหตุประกอบงบการเงินข้อ 19)

4.  หนี้สิน

  ณ วันที่ 31 ธันวาคม 2552 บริษัทมีหนี้สินรวมจำนวน 391.94 ล้านบาทลดลง 280.26
  ล้านบาทจากปี 2551 หรือร้อยละ 41.69
  ซึ่งมีสาเหตุหลักมาจากการโอนทรัพย์สินเพื่อชำระหนี้ให้แก่เจ้าหนี้เงินกู้บริษัทจดทะเบียน
  และชำระเงินคืนให้กับสถาบันการเงิน

-   เงินเบิกเกินบัญชี เงินกู้ยืมระยะสั้นจากสถาบันการเงิน และเงินกู้ยืมระยะยาว

  ณ วันที่ 31 ธันวาคม 2552 และ 2551 บริษัทฯ มีวงเงินกู้ระยะสั้นกับธนาคาร 3 แห่ง ดังนี้ :-

  แห่งที่ 1 วงเงินกู้ยืมตั๋วสัญญาใช้เงิน วงเงินกู้ร่วมของทรัสต์รีซีท เลตเตอร์ออฟเครดิต
  และวงเงินการออกหนังสือค้ำประกันเป็นวงเงินกู้รวมอีกจำนวน 7.70 ล้านบาท และ จำนวน
  132 ล้านบาท โดยเป็นหนี้สินไม่มีหลักประกัน

  แห่งที่ 2 วงเงินตั๋วสัญญาใช้เงิน 130 ล้านบาท
  ค้ำประกันโดยการจดจำนองที่ดินและอาคารบางส่วน ตามหมายเหตุประกอบงบการเงินข้อ 12
  และ 13

  แห่งที่ 3 มีวงเงินเบิกเกินบัญชีธนาคาร 10 ล้านบาท และ บริษัทฯ
  มีวงเงินกู้ประเภทตั๋วแลกเงินอายุไม่เกินหกเดือนจำนวน 57 ล้านบาท
  โดยมีลูกหนี้การการซื้อสิทธิเรียกร้องตามหมายเหตุ 8 เป็นหลักประกัน

-   เจ้าหนี้จากการซื้อสิทธิเรียกร้อง

  เจ้าหนี้จากการซื้อสิทธิเรียกร้อง
  เกิดจากการที่บริษัทรับซื้อลูกหนี้ในจำนวนที่ต่ำกว่ามูลค่าที่ระบุในเอกสารเรียกชำระหนี้
  อันเนื่องมาจากเงื่อนไขการโอนสิทธิ และประเภทของเอกสารที่รับซื้อ
  โดยบริษัทจะให้สินเชื่อประเภทรับซื้อลูกหนี้การค้าในสัดส่วนร้อยละ 70 – 100
  ของมูลค่าที่ระบุในเอกสาร และตั้งส่วนต่างดังกล่าวไว้เป็นเจ้าหนี้ ณ วันที่ 31 ธันวาคม 2552
  บริษัทมีเจ้าหนี้จากการซื้อสิทธิเรียกร้องจำนวน 44.14 ล้านบาท ลดลงจากปี 2551 จำนวน
  39.12 ล้านบาทหรือคิดเป็นร้อยละ 46.98

-   เจ้าหนี้เงินประกันจากการซื้อสิทธิเรียกร้อง

  เจ้าหนี้เงินประกันจากการซื้อสิทธิเรียกร้อง
  เป็นหลักประกันที่บริษัทเรียกจากลูกค้าในการใช้วงเงินแฟคตอริ่ง
  โดยเป็นการเรียกหลักประกันในการใช้วงเงินประมาณร้อยละ 10 – 30 ของวงเงิน ณ วันที่ 31
  ธันวาคม 2552 บริษัทมีเจ้าหนี้เงินประกันจากการซื้อสิทธิเรียกร้องจำนวน 39.86 ล้านบาท
  ลดลงจากปี 2551 จำนวน 40.43 ล้านบาทหรือคิดเป็นร้อยละ 50.35

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  ปัจจัยหลักที่อาจจะมีผลกระทบต่อการดำเนินงานและฐานะการเงินของบริษัท คือ
  การที่บริษัทมีการขาดทุนเกินส่วนของทุน
  ทำให้เข้าข่ายอาจถูกเพิกถอนจากตลาดหลักทรัพย์แห่งประเทศไทย อย่างไรก็ตาม ในปี 2552
  บริษัทมีการจัดเก็บหนี้จากลูกหนี้ที่ตั้งสำรองหนี้สงสัยจะสูญแล้วจำนวน 91.65 ล้านบาท
  และมีการโอนทรัพย์สินเพื่อชำระหนี้ให้แก่เจ้าหนี้เพิ่มเติมจำนวน 138.32 ล้านบาท
  ทำให้บริษัทมีส่วนของทุนจำนวน 59.54 ล้านบาท
  (ตามรายละเอียดในหมายเหตุประกอบงบการเงิน)
  ซึ่งบริษัทอยู่ระหว่างการประสานงานกับตลาดหลักทรัพย์เพื่อขอพ้นเหตุแห่งการเข้าข่ายอาจถูกเพิกถอน
  โดยผลดังกล่าว
  ทำให้ในปีที่ผ่านมาบริษัทไม่สามารถขอสินเชื่อจากสถาบันการเงินเพิ่มเติมและไม่มีเงินเพียงพอที่จะขยายสินเชื่อเพิ่มขึ้น

  เมื่อบริษัทมีส่วนของทุนเกินทุนแล้ว
  บริษัทจะดำเนินการประสานงานกับตลาดหลักทรัพย์เพื่อขอพ้นเหตุแห่งการเข้าข่ายอาจถูกเพิกถอน
  และบริษัทฯเชื่อมั่นว่า
  เมื่อตลาดหลักทรัพย์อนุญาตให้บริษัทพ้นเหตุแห่งการเข้าข่ายอาจถูกเพิกถอนแล้ว
  จะทำให้บริษัทฯสามารถกู้เงินจากสถาบันการเงินต่าง ๆ ได้ตามปกติเพื่อขยายสินเชื่อได้
  และทำให้สามารถเพิ่มรายได้ และกำไรให้แก่บริษัทฯได้อย่างต่อเนื่อง

  ด้านการประกอบกิจการ บริษัทได้หันมาให้ความสำคัญกับการติดตามหนี้เกินกำหนดชำระ
  เพื่อให้สามารถนำเงินเข้าบริษัทมากขึ้น และมีนโยบายการให้สินเชื่อที่เข้มงวดขึ้น
  โดยเน้นลูกหนี้ในกลุ่มเป้าหมายพร้อม ๆ กับการควบคุมความเสี่ยง ทั้งนี้
  ผู้บริหารของบริษัทคาดว่าภายหลังจากที่ได้วงเงินสินเชื่อเพิ่มเติม
  บริษัทจะสามารถขยายสินเชื่อในทุกประเภทธุรกิจเพื่อทำรายได้ให้แก่บริษัทได้อย่างต่อเนื่องในปี
  2553

1.  ค่าตอบแทนผู้สอบบัญชี

  ค่าตอบแทนผู้สอบบัญชี แบ่งออกเป็น

1.  ค่าตอบแทนจากการสอบบัญชี (Audit fee)

-   บริษัทจ่ายค่าตอบแทนการสอบบัญชีให้แก่ผู้สอบบัญชีของบริษัทในรอบปีบัญชี 2552
    เป็นจำนวนเงินรวม 1,300,000.- บาท

-   สำนักงานผู้สอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชี
    2552 เป็นจำนวนเงินรวม 0 บาท

    1.  ค่าบริการอื่น (Non-audit fee)

  - ไม่มี -